钦定古今图书集成/明伦汇编/官常典/第736卷 > 刘固〈子超〉
## 钦定古今图书集成/明伦汇编/官常典/第736卷 > 刘固〈子超〉

按《逊国正气纪》：固，字永贞，陜之真宁人。以儒士授山
东青州教谕。建文元年，因母老乞归，许之。时耿清为
都御史，以书招固，盖以真宁地接代境，时五藩扇乱
故也。无何，靖难兵起，固去秦家江右，意近京师耳。清
姊适固弟国，因与国来京师依耿。壬午六月，燕兵迫
金川门，国劝固出城，固曰：“母老甥幼，一也；况固曾受
朝廷厚恩，惟有待死而已。”乃潜寄甥于王氏。及城陷，
固闭门兀坐，又恐惊老母。已而清以挟剑被族，罪连
姻娅，固与国母素妻张，同日受僇于聚宝门外。固一
子名超，年十五，慷慨有力，见父母将刑，恻然愤怒，发
上指，绳缚俱断，遂跃起夺刑人刀，连砍十馀人。事闻，
诏凌迟，固年三十六。